b'\n_START_ARTICLE_\nJesajan kirja\n_START_SECTION_\nHistoria\n_START_PARAGRAPH_\nJesaja eli 700- ja 600-lukujen vaihteessa eaa. Jesaja oli osa yl\xc3\xa4luokkaa, ja se voidaan p\xc3\xa4\xc3\xa4tell\xc3\xa4 my\xc3\xb6s siit\xc3\xa4, ett\xc3\xa4 h\xc3\xa4nell\xc3\xa4 oli aina p\xc3\xa4\xc3\xa4sy kuninkaiden puheille. H\xc3\xa4n profetoi nelj\xc3\xa4n kuninkaan, Ussian, Jotamin, Ahasin ja Hiskian, aikana. H\xc3\xa4n oli lojaali kuningas Hiskialle, mutta oli eri mielt\xc3\xa4 t\xc3\xa4m\xc3\xa4n kanssa t\xc3\xa4m\xc3\xa4n pyrkimyksist\xc3\xa4 tehd\xc3\xa4 liitto Egyptin ja Babylonian kanssa Assyrian uhkaa vastaan. Legendan mukaan Jesaja k\xc3\xa4rsi marttyyrikuoleman vuonna 687 eaa. valtaan nousseen Manassen kaudella.\n_START_SECTION_\nHistoriallinen konteksti\n_START_PARAGRAPH_\nYleisesti pidet\xc3\xa4\xc3\xa4n hyv\xc3\xa4ksyttyn\xc3\xa4, ett\xc3\xa4 Jesajan kirja ei ole ainakaan yhden henkil\xc3\xb6n kirjottama, mutta on syyt\xc3\xa4 olettaa, ett\xc3\xa4 osa Jesajan kirjan luvuissa 1\xe2\x80\x9339 olevasta tekstist\xc3\xa4 on oikean historiallisen henkil\xc3\xb6n eli Jesajan laatimaa. Kirjoitusaikana Assyrian valtakunta laajeni l\xc3\xa4nteen, kukisti ensin Aramin (nykyisen Syyrian alueella) 734\xe2\x80\x93732 eaa ja sitten Israelin kuningaskunnan 701 eaa. Kirjaan sis\xc3\xa4ltyv\xc3\xa4t ennustukset saattavat olla t\xc3\xa4lt\xc3\xa4 ajalta. Osa tekstist\xc3\xa4 voi olla my\xc3\xb6hemp\xc3\xa4\xc3\xa4 perua.\n_START_SECTION_\nSis\xc3\xa4lt\xc3\xb6\n_START_PARAGRAPH_\nJesajan viesti olettaa, ett\xc3\xa4 lukija tuntee muuta Raamattua, erityisesti Vanhan testamentin alkuosia. H\xc3\xa4n vakuuttaa, ett\xc3\xa4 Jumala on p\xc3\xa4\xc3\xa4tt\xc3\xa4nyt ottaa ja pit\xc3\xa4\xc3\xa4 kansan itsell\xc3\xa4\xc3\xa4n. Jesajalle t\xc3\xa4m\xc3\xa4 on itsest\xc3\xa4\xc3\xa4n selv\xc3\xa4\xc3\xa4, koska Jumala vaivautui vapauttamaan ep\xc3\xa4m\xc3\xa4\xc3\xa4r\xc3\xa4isen joukon orjia Egyptist\xc3\xa4 ja sieti heit\xc3\xa4, vaikka he olivat hankalia koko Luvattuun maahan suuntautuneen er\xc3\xa4maavaelluksen ajan. Seuraavat sukupolvet eiv\xc3\xa4t olleet sen parempia \xe2\x80\x94 he olivat Jesajan oman ajan kiitt\xc3\xa4m\xc3\xa4tt\xc3\xb6mi\xc3\xa4 ja uskottomia miehi\xc3\xa4 ja naisia. Jumalan uskollisuus voidaan selitt\xc3\xa4\xc3\xa4 ainoastaan h\xc3\xa4nen rakkaudellaan._NEWLINE_Jumala on siis p\xc3\xa4\xc3\xa4tt\xc3\xa4nyt pelastaa kansan, eik\xc3\xa4 kukaan voi est\xc3\xa4\xc3\xa4 h\xc3\xa4nt\xc3\xa4 tekem\xc3\xa4st\xc3\xa4 sit\xc3\xa4. H\xc3\xa4n on valinnut kansan ylist\xc3\xa4m\xc3\xa4\xc3\xa4n ja palvelemaan h\xc3\xa4nt\xc3\xa4, kansan, jonka h\xc3\xa4n kutsui vankeudesta rakastavaan yhteyteen kanssaan. Jumala on sitoutunut kansaansa ja siksi niill\xc3\xa4, jotka pysyv\xc3\xa4t uskollisina, on toivoa.\n_START_SECTION_\nTeemoja\n_START_PARAGRAPH_\nJesaja k\xc3\xa4sittelee palvonnan ja eettisen k\xc3\xa4ytt\xc3\xa4ytymisen v\xc3\xa4list\xc3\xa4 suhdetta. Yksi h\xc3\xa4nen p\xc3\xa4\xc3\xa4teemojaan on Jumalan kielt\xc3\xa4ytyminen ottamasta vastaan rituaaliuhreja niilt\xc3\xa4, jotka kohtelevat muita julmasti ja ep\xc3\xa4oikeudenmukaisesti._NEWLINE_Jesaja puhuu my\xc3\xb6s ep\xc3\xa4jumalien palvonnasta, joka oli tuohon aikaan yleist\xc3\xa4. Kanaanilaisten palvontamenoihin kuului hedelm\xc3\xa4llisyysriittej\xc3\xa4, joihin kuului my\xc3\xb6s juutalaisen lain kielt\xc3\xa4mi\xc3\xa4 seksuaaliriittej\xc3\xa4. N\xc3\xa4m\xc3\xa4 olivat tulleet suosituiksi my\xc3\xb6s juutalaisten keskuudessa. Jesaja tarttui t\xc3\xa4h\xc3\xa4n my\xc3\xb6s useiden muiden profeettojen k\xc3\xa4sittelem\xc3\xa4\xc3\xa4n teemaan ja kertoi juutalaisille, ett\xc3\xa4 he ovat kuin haureutta harjoittava vaimo, joka on paennut todelliselta miehelt\xc3\xa4\xc3\xa4n, Jumalalta._NEWLINE_Yksi merkitt\xc3\xa4v\xc3\xa4 teema on se, ett\xc3\xa4 Jumala on koko maailman jumala. Tuohon aikaan useiden jumalien uskottiin olevan paikallisia tai heimojumalia, jotka saattoivat osallistua sotiin ja jopa h\xc3\xa4vit\xc3\xa4 niit\xc3\xa4. N\xc3\xa4iden jumalien huolena oli ainoastaan tiettyjen valtakuntien suojelu. Jesajan Jumala oli ainoa oikea jumala ja koko ihmiskunnan jumala, ei ainoastaan juutalaisten jumala. Jumalaa ei kukaan voinut my\xc3\xb6sk\xc3\xa4\xc3\xa4n voittaa. Jos Jumalan kansa k\xc3\xa4rsi tappion taistelussa, se johtui ainoastaan siit\xc3\xa4, ett\xc3\xa4 Jumala salli sen tapahtua. Jumala huolehtii my\xc3\xb6s muista kuin juutalaisten asioista. H\xc3\xa4n on kutsunut Juudan ja Israelin kansat liittoon kanssaan ja antanut n\xc3\xa4ille teht\xc3\xa4v\xc3\xa4n opettaa h\xc3\xa4nest\xc3\xa4 maailmalle._NEWLINE_Jesajan kirja k\xc3\xa4ytt\xc3\xa4\xc3\xa4 Jumalasta usein nimityst\xc3\xa4 "Israelin Pyh\xc3\xa4". Nimitys esiintyy 12 kertaa luvuissa 1\xe2\x80\x9339 ja 14 kertaa luvuissa 40\xe2\x80\x9366. Tutkijoiden mukaan t\xc3\xa4m\xc3\xa4 on merkki siit\xc3\xa4, ett\xc3\xa4 vaikka kirja on kirjoitettu useissa osissa ja sit\xc3\xa4 ovat kirjoittaneet eri kirjoittajat, se on kuitenkin tarkoitettu hyvin yhten\xc3\xa4iseksi kirjalliseksi teokseksi. Muualla Raamatussa nimitys esiintyy vain muutaman kerran Psalmeissa, Toisessa kuninkaiden kirjassa ja Jeremian kirjassa._NEWLINE_Lopullinen toistuva teema Jesajalla on Jumalan valtakunnan perustaminen maan p\xc3\xa4\xc3\xa4lle ja valtakunnan hallitsijoiden ja kansan pyrkimys el\xc3\xa4\xc3\xa4 Jumalan tahdon mukaan.\n_START_SECTION_\nK\xc3\xa4ytt\xc3\xb6 Uudessa testamentissa\n_START_PARAGRAPH_\nUuden testamentin kirjoittajat lainaavat Jesajan kirjaa usein. Tunnetuin lainauksista on Jesajan jakeen 7:14 lainaus Matteuksen evankeliumin jakeessa 1:23. Kohta ennustaa, ett\xc3\xa4 neitsyt tulee synnytt\xc3\xa4m\xc3\xa4\xc3\xa4n lapsen. Matteus selitt\xc3\xa4\xc3\xa4, ett\xc3\xa4 t\xc3\xa4m\xc3\xa4 kohta ennusti Jeesuksen syntym\xc3\xa4n. Kriittiset tutkijat ovat esitt\xc3\xa4neet, ett\xc3\xa4 kohta olisi viitannut johonkin Jesajan omana aikana el\xc3\xa4neeseen nuoreen naiseen, joka ei v\xc3\xa4ltt\xc3\xa4m\xc3\xa4tt\xc3\xa4 ole ollut neitsyt nykyaikaisen mittapuun mukaan. Kontekstista er\xc3\xa4\xc3\xa4t tutkijat ovat p\xc3\xa4\xc3\xa4telleet, ett\xc3\xa4 t\xc3\xa4m\xc3\xa4n lapsen oli tarkoitus synty\xc3\xa4 viel\xc3\xa4 samana vuonna.'